নরহরি চক্রবর্তী বৈষ্ণব পদাবলী মিলনসাগর Narhari Chakrabarty Baishnab Padabali MILANSAGAR
কবি নরহরি - এর পুরো নাম নরহরি চক্রবর্তী। ইনি পদকল্পতরুর সংকলক পদকর্তা বৈষ্ণবদাসের
সমসাময়িক অথবা মতান্তরে তাঁর পরবর্তী কালের কবি ও গ্রন্থকার।
ইনি ঘনশ্যাম, ঘনশ্যামর ও ঘনশ্যাম দাস ভণিতাতেও পদাবলী রচনা করে গিয়েছেন। কবির পিতার নাম
জগন্নাথ চক্রবর্তী এবং তাঁর নিবাস কাটোয়ার নিকট ছিল।
নরহরি নামে আমরা দুইজন বৈষ্ণব পদকর্তার নাম পাই। প্রথমন জন ছিলেন শ্রীচৈতন্যদেবের সহচর,
বৈদ্যবংশজাত, শ্রীখণ্ড-নিবাসী নরহরি সরকার, যিনি প্রথম বৈষ্ণব পদাবলীতে শ্রীচৈতন্য কে নিয়ে পদ রচনা
করেন। দ্বিতীয়জন  অষ্টাদশ শতকের মধ্যভাগের বৈষ্ণব কবি ও ভক্তি-রত্নাকর, গৌর-চরিত-চিন্তামণি গ্রন্থের
রচয়িতা এবং শ্রীশ্রীগীতচন্দ্রোদয় গ্রন্থের সংকলক ও রচয়িতা, নরহরি চক্রবর্তী। নরহরি চক্রবর্তীর "ঘনশ্যাম"
ভণিতার কবিতার পাতায় যেতে এখানে ক্লিক করুন।
এই পাতা নরহরি চক্রবর্তীর পদাবলীর পাতা।
নরহরি চক্রবর্তী বিরচিত “ভক্তি-রত্নাকর” গ্রন্থের শেষে নিজে পরিচয় দিতে গিয়ে লিখেছেন . . .
“নিজ পরিচয় দিতে লজ্জা হয় মনে।
পূর্ব্ববাস গঙ্গাতীরে জানে সর্ব্ব জনে॥
বিশ্বনাথ চক্তবর্ত্তী সর্ব্বত্র বিখ্যাত।
তাঁর শিষ্য মোর পিতা বিপ্র জগন্নাথ॥
না জানি কি হেতু হৈল মোর দুই নাম।
নরহরি দাস আর দাস ঘনশ্যাম॥”
এর থেকে জানা যায় যে ভক্তি-রত্নাকর গ্রন্থ রচনার পূর্বেই তিনি গৃহাশ্রম পরিত্যাগ করেছিলেন। সতীশচন্দ্র
রায়ের পদকল্তরুর ৫ম খণ্ডের ভূমিকায়, ১৩৫ পৃষ্ঠায়, তিনি লিখেছেন . . .
“প্রবাদ আছে যে, তিনি (নরহরি) বৃন্দাবনে যাইয়া কিছু কাল বৃন্দাবনের প্রসিদ্ধ বিগ্রহ গোবিন্দজীর সূপকারের
কার্য্য করেন। বলা বাহুল্য যে, নরহরি চক্রবর্ত্তীর ন্যায় একজন সুবিজ্ঞ উদাসীন ব্যক্তি বেতন গ্রহণে এই কার্য্য
করেন নাই। তিনি কোনও অজ্ঞাত কারণে অবশ্যই ভক্তি-প্রণোদিত হইয়া নিঃস্বার্থ ভাবেই ঐ সেবা-কার্য্য
সুসম্পাদিত করিয়াছিলেন।”
১৯০৫ সালে দুর্দাদাস লাহিড়ী সম্পাদিত ও সংকলিত বৈষ্ণব পদ লহরী সংকলনে তিনি ঘনশ্যাম দাস সম্বন্ধে
লিখেছেন . . .
“ইনি একজন প্রসিদ্ধ পদ কর্ত্তা। পদাবলী ব্যতীত ইঁহার রচিত গ্রন্থও অনেক আছে তন্মধ্যে পদ্দতি
প্রদীপ, গৌর চরিত চিন্তামণি, শ্রিনিবাস চরিত ও ভক্তি রত্নাকর প্রভৃতি গ্রন্থ বিশেষ উল্লেখ যোগ্য।
পদাবলীতে ইঁহার সঙ্গীত-শাস্ত্রজ্ঞতার পরিচয় পাওয়া যায়। তবে ইঁহার পদাবলির অনেক স্থল সেরূপ সরল
ও সহজ বোধগম্য নহে। ইঁহার অপর নাম নরহরি সুতরাং ইঁহাকে দ্বিতীয় নরহরি বলিয়া গণ্য করিতে হইবে।
ইঁহার নিবাস কাটোয়ার সন্নিকট। পিতার নাম জগন্নাথ চক্রবর্তী।”
অষ্টাদশ শতকে সঙ্কলিত ১১৭০টি পদ সম্বলিত, ঘনশ্যাম-নরহরি চক্রবর্তী সংকলিত ও বিরচিত,
শ্রীশ্রীগীতচন্দ্রোদয় গ্রন্থের, ৪৬২ গৌরাব্দে সম্পাদিত ও মুদ্রিত সংস্করণের সম্পাদক হরিদাস দাস, নরহরি
চক্রবর্তী সম্বন্ধে তাঁর নিবেদন-এ লিখেছেন . . .
“শ্রীমন্নরহরি-ঘনশ্যামের কবিতায় ব্যাঞ্জনা বা ভাবোত্কর্ষ না থাকিলেও, কবি হিসাবে তিনি তত সমাদৃত না
হইলেও, তাঁহার রচনা আড়ম্বর-শূন্য সাদাসিদী গদ্যের ন্যায় হইলেও, তিনি যে একাধারে সুনিপূণ
গায়ক, বাদক, ছন্দোবিৎ, পাচক, বৈষ্ণব কবি ও ঐতিহাসিক হিসাবে পরম সম্মানীয় একথা অস্বীকার
করিবার উপায় নাই। আমার মনে হয় এই একমাত্র শ্রীশ্রীগীতচন্দ্রোদয় গ্রন্থখানা সম্যক্ প্রকাশিত হইলে
শ্রীশ্রীগৌরগোবিন্দের স্মরণমননাদি যাবতীয় বিষয়ে গৌড়ীয় বৈষ্ণব জগতের একটা মহা অভাব দূরীকৃত হয়।”
কালের প্রভাবে এই দুই নরহরির কিছু কবিতা যে মিলে গেছে তাতে সন্দেহ নেই। যেমন পদ-রত্নাবলী গ্রন্থের
নরহরির পদগুলি। এখানে কোন পদ কোন নরহরির, তা নির্ণয় করা এখন দুঃসাধ্য।
নরহরি চক্রবর্তীর রচনাকাল নিয়ে বৈষ্ণবদাস সংকলিত পদকল্পতরু গ্রন্থের সম্পাদক সতীশচন্দ্র রায় তাঁর
অপ্রকাশিত পদ-রত্নাবলী সংকলনের ভূমিকায় লিখেছেন . . .
“কেউ কেউ বলেন যে, নরহরি চক্রবর্তী পদকল্পতরুর সঙ্কলয়িতা বৈষ্ণবদাসের পরবর্ত্তী পদ-কর্ত্তা বলিয়া,
পদকল্পতরুতে নরহরি চক্রবর্ত্তীর কোন পদ উদ্ধৃত হয় নাই। এই উক্তির সমর্থক কোনও প্রমাণ আছে বলিয়া
আমরা জানি না। পদকল্পতরুর মঙ্গলাচরণের “জয় জয় চণ্ডীদাস দয়াময়” (পদসংখ্যা ১৭) ইত্যাদি পদ দুইটি
নরহরি চক্রবর্ত্তীর রচিত বলিয়াই আমাদিগের ধারণা হইয়াছে। ভরসা করি কোনো অনুসন্ধিত্সু পাঠক এ
সম্বন্ধে বিশেষ অনুসন্ধান ও আলোচনা করিয়া পদাবলী সাহিত্যের এই সমস্যাটির সুমিমাংসা করিতে চেষ্টা
করিবেন।”
নরহরি চক্রবর্তীর পাণ্ডিত্য সম্বন্ধে সতীশচন্দ্র আরও লিখেছেন . . .
“নরহরি চক্রবর্ত্তী অতি প্রসিদ্ধ গ্রন্থকার। তাঁহার ভক্তিরত্নাকর পাঠ করিলে তাঁহার অসাধারণ পাণ্ডিত্য, লিপি-
কূশলতা, সহৃদয়তা ও সঙ্গীতজ্ঞতার পরিচয় পাওয়া যায়।”
নরহরি চক্রবর্তীর কবিতা বা পদাবলির মান দ্বিতীয় শ্রেণীর কি না, তাঁর কবিতা বিদ্যাপতি-চণ্ডীদাসের তুল্য
কি না বা জ্ঞানদাসের কাব্যের মানের কাছাকাছি কি না, এই সব গূঢ় তাত্ত্বিক তর্ক-বিতর্কের
আলোচনায় উনিশ ও বিংশ শতকের বাংলার পদাবলী সাহিত্য সরগরম হয়েছিল! সেসময়ের বিভিন্ন
গ্রন্থকারের লেখা পড়লেই তা চোখে পড়ে। কিন্তু মিলনসাগর এ বিষয়ের অতি সূক্ষ্মাতিসূক্ষ্ম তত্ত্বকথায় যেতে
আগ্রহী নয়! তাই এই আলোচনা আমরা এখানে করলাম না।
আমাদের উদ্দেশ্য, উত্কর্ষের নিরিখে বৈষ্ণব পদাবলীর বিচার করা নয়। আমাদের উদ্দেশ্য পদকর্তাদের
যতগুলি সম্ভব পদ একত্রে এখানে প্রকাশ করা। বৈষ্ণব পদকর্তা ও সংকলকগণ যে আজীবন
কঠোর পরিশ্রম  করে এই বিশাল সাহিত্য বাঙালীকে এযুগে উপহার দিয়ে যেতে পেরেছেন, আমরা
মিলনসাগরে তাঁদের সবাইকে আমাদের আন্তরিক কৃতজ্ঞতা জানাই।
আমরা প্রতিটি পদে, সেই পদেটির উত্স-গ্রন্থের নাম উল্লেখ করেছি। একাধিক ক্ষেত্রে একাধিক রূপে পাওয়া
একই পদ একত্রে তুলে দিয়েছি  তুলনার জন্য।  সংস্কৃত ভাষার  পদগুলির বাংলায় অনুবাদ বা ব্যাখ্যা হাতে
পেলেই তুলে দেওয়ার চেষ্টা করছি।
আমরা মিলনসাগরে  কবি নরহরি চক্রবর্তীর বৈষ্ণব পদাবলী আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা।
বৈষ্ণব পদাবলীর "রাগ"                                                             পাতার উপরে . . .
বৈষ্ণব পদাবলীর পদগুলি মূলত গান হিসেবেই রচনা করা হোতো। প্রায় প্রতিটি পদের শুরুতেই সেই পদটির
“রাগ”-এর উল্লেখ থাকে। তবে কিছু পদের আগে তার “রাগ”-এর উল্লেখ নেই এমনও পাওয়া গিয়েছে। বৈষ্ণব
পদাবলীর সংকলকগণ যখন তাঁদের সংকলনে পদ সাজান, তখন পর পর একাধিক গানের যদি একই সুর বা
রাগ থাকে, তাহলে তাঁরা প্রথম গানটিতে তার রাগ উল্লেখ ক’রে পরের গানটিতে রাগের যায়গায় “তথা রাগ”
বা “যথা” শব্দ বসিয়ে দিতেন, এই বোঝাতে যে পরের গানটি একই রাগাশ্রিত। কিন্ত এমনও পাওয়া গিয়েছে
যে একই গান বিভিন্ন সংকলকের সংকলনে ভিন্ন রাগাশ্রিত বলে উল্লেখিত। বহু পদই মুখে মুখে গীত
অবস্থায় পাওয়া গিয়েছে।  তাই  একই গান  বিভিন্ন  গায়কের মুখে ভিন্ন ভিন্ন সুরে পাওয়া গিয়ে থাকতেই
পারে। তাই অনেক বিদগ্ধজনেরা মনে করেন যে এখন আর পদের রাগের উল্লেখ না করলেও চলে। যে
যেমন সুরে চায়, গেয়ে আনন্দ লাভ করলেই এর সার্থকতা। আমরা অবশ্য যে সংকলন থেকে যে পদ
নিয়েছি, সেই সংকলনে উল্লেখিত রাগটি মিলনসাগরের পাতায় তুলে দিয়েছি। এমন হতে পারে বিশেষজ্ঞরা
অন্য সংকলনে সেই গানটির অন্য রাগ দেখতে পাবেন।
কবি নরহরি চক্রবর্তীর মূল পাতায় যেতে এখানে ক্লিক করুন।
উত্স -
.        ১৬৪৩-১৬৭৬ সময়কালে, রামগোপাল দাস (গোপাল দাস) সংকলিত ও বিরচিত এবং ১৯৪৬ সালে
.        হরেকৃষ্ণ মুখোপাধ্যায়, সুকুমার সেন ও প্রফুল্ল পাল দ্বারা সম্পাদিত, বৈষ্ণব পদাবলী সংকলন
.        শ্রীশ্রীরাধাকৃষ্ণ-রসকল্পবল্লী”।
.        আনুমানিক ১৭০০ সালে বিশ্বনাথ চক্রবর্তী (হরিবল্লভ দাস) সংকলিত ও বিরচিত এবং ১৯২৪
.        সালে, রাধানাথ কাবাসী দ্বারা সম্পাদিত বৈষ্ণব পদাবলী সংকলন “শ্রীশ্রীক্ষণদা-গীতচিন্তামণি”।
.        আনুমানিক ১৭২৫ সালে নরহরি চক্রবর্তী (ঘনশ্যাম) সংকলিত ও বিরচিত এবং ৪৬২ গৌরাব্দে
.        (১৯৪৯), হরিদাস দাস দ্বারা সম্পাদিত বৈষ্ণব পদাবলী সংকলন “শ্রীশ্রীগীতচন্দ্রোদয় (পূর্বরাগ)”।
.        গৌরমোহন দাস সংকলিত বৈষ্ণব পদাবলী সংকলন “পদকল্পলতিকা”, ১৮৪৯।
.        আনুমানিক ১৭২৫ সালে রাধামোহন ঠাকুর (রাধামোহন দাস) সংকলিত ও বিরচিত এবং ১৮৭৮
.        সালে, রামনারায়ণ বিদ্যারত্ন দ্বারা সম্পাদিত বৈষ্ণব পদাবলী সংকলন “পদামৃত সমুদ্র”।
.        আনুমানিক ১৭৫০ সালে গোকুলানন্দ সেন (বৈষ্ণবদাস) সংকলিত ও বিরচিত এবং ১৯১৫-১৯৩১
.        সময়কালে, সতীশচন্দ্র রায় দ্বারা সম্পাদিত বৈষ্ণব পদাবলী সংকলন “শ্রীশ্রীপদকল্পতরু”, ৫ খণ্ডে,
.        সটীক সংস্করণ, ১৯১৫-১৯৩১। প্রথম সংস্করণ ১৮৯৬।
.        দুর্গাদাস লাহিড়ী সম্পাদিত বৈষ্ণব পদাবলী সংকলন “বৈষ্ণব-পদলহরী”, ১৯০৫।
.        হরিলাল চট্টোপাধ্যায় সম্পাদিত বৈষ্ণব পদাবলী সংকলন “শ্রীশ্রীপদরত্ন-মালা”, ১৯১৬।
.        চন্দ্রনাথ বন্দ্যোপাধ্যায় সংকলিত রাজেন্দ্রনাথ বন্দ্যোপাধ্যায় দ্বারা প্রকাশিত “শ্রীশ্রীপদামৃতসিন্ধু”,
.        ১৯২২।
.        সতীশচন্দ্র রায় সম্পাদিত বৈষ্ণব পদাবলী সংকলন “অপ্রকাশিত পদরত্নাবলী”, ১৯২৬।
.        জগবন্ধু ভদ্র সংকলিত ও মৃণালকান্তি ঘোষ সম্পাদিত, বৈষ্ণব পদাবলী সংকলন “শ্রীগৌরপদ
.        তরঙ্গিণী”, ১৯৩৪।
.        নবদ্বীপ চন্দ্র ব্রজবাসী ও খগেন্দ্রনাথ মিত্র সম্পাদিত মহাজন পদালীর সংকলন “শ্রীপদামৃতমাধুরী”,
.        ১৯৩৭।
.        আবদুল কাদির ও রেজাউল করীম সম্পাদিত, বাঙ্গালী মুসলমান কবিদের রচিত কবিতাবলীর
.        সংকলন “কাব্য-মালঞ্চ”, ১৯৪৫।
.        যতীন্দ্রমোহন ভট্টাচার্য্য সম্পাদিত “বাঙ্গালার বৈষ্ণব-ভাবাপন্ন মুসলমান কবি”, ১৯৪৫।
.        হরেকৃষ্ণ মুখোপাধ্যায় সম্পাদিত বৈষ্ণব পদাবলী সংকলন “বৈষ্ণব পদাবলী”, ১৯৪৬।
.        সুরেন্দ্রনাথ বন্দ্যোপাধ্যায় সম্পাদিত “পদামৃত লহরী”।
.        খগেন্দ্রনাথ মিত্র, সুকুমার সেন, বিশ্বপতি চৌধুরী ও শ্যামাপদ চৌধুরী সম্পাদিত বৈষ্ণব পদাবলী
.        সংকলন “বৈষ্ণব পদাবলী (চয়ন)”, ১৯৫২।
.        সুকুমার সেন সংকলিত বৈষ্ণব পদাবলী সংকলন “বৈষ্ণব পদাবলী”, ১৯৫৭।
.        সরোজ বন্দ্যোপাধ্যায় সম্পাদিত বৈষ্ণব পদাবলী সংকলন “বৈষ্ণব পদরত্নাবলী”, ১৯৬০।
.        বিমানবিহারী মজুমদার সম্পাদিত “পাঁচশত বত্সরের পদাবলী”, ১৯৬১।
.        দেবনাথ বন্দ্যোপাধ্যায় সম্পাদিত বৈষ্ণব পদাবলী সংকলন “বৈষ্ণব পদসঙ্কলন”, ১৯৭৭।
কবি নরহরি চক্রবর্তীর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতা প্রথম প্রকাশ - ১২.৪.২০১৭                                                         পাতার উপরে . . .
...